Diit 108
Pal kɛ kui̱ juɔ̱c
(
Diit 57:7-11
, 
60:5-12
)
(Ɛ tuar ɛ dit Dee-bid)
1
Cä lɔcdä rialikä lö Kuoth Nhial
cä lɔcdä rialikä,
ɣän bä ji̱ puany kɛ dit.
Keri lö ti̱eeydä!
2
Keri lö thom yɛnɛ löth!
Ɣän bä bak ɣɔaa ker.
3
Ɣän bä ji̱ la̱r tɛ̈th lɔaac rɛy
nath, lö Kuoth Nhial,
kä bä ji̱ liak kɛ diit
rɛy dööri.
4
Kɛ ɣöö nhökdu min thil pek te
ni jɛn nhial kä pua̱a̱r,
kä gɔɔydu min di̱i̱t cɛ räth
ni rɛy puɔ̱rä.
5
Kuoth ɛ ji̱n la rueec nhial ɔ,
kä ɛ buɔ̱mdu thiääŋ wi̱c
muɔ̱ɔ̱n kɛɛliw.
6
Kän kɔ kä luäk kɔ kɛ buɔ̱mdu,
kɛ ɣöö bi nɛy tin nhɔki
cu kään.
7
Kä cu Kuoth ruac ni luaakdɛ
wëë i̱, “Kɛ tɛ̈th lɔaac,
ɣän bä Cɛ-kɛm da̱a̱k,
kä bä Lo̱o̱l Cu-koth dääk
kä nɛɛkä.
8
Gil-yad ɛ duŋdä, kä Ma-na-thɛ
ɛ duŋdä bä,
kä Ɛ-pa-rim ɛ kum köörä,
kä Juda ɛ kɛɛt kuäärädä.
9
Kä Mo-ab ɛ gua̱a̱th la̱kdä,
kä Ɛ-dɔm bä wa̱a̱rikä
yuɔr thi̱n mi lot
ni ɣöö duŋdä,
kä bä rɔal kɛ tɛ̈th lɔaac
kä Pi-li-thɛt.”
10
Kä ɛŋa mi bi ɣä naŋ rɛy
wec in bum bum?
Kä ɛŋa mi bi ɣä nöŋ Ɛ-dɔm?
11
Ɛ cikɔ ku lo̱k inu lö Kuoth
ɛ /ci bi ku wä kɛɛl
kɛ rɛmda?
12
Ku kɔ mal luäk kä gua̱n tɛ̈r,
kɛ ɣöö luäk ran
thilɛ jɛ luɔt.
13
Kɛ ɣöö te Kuoth kɛ kɔ kɛɛl,
bak kɔ ji̱ tɛ̈r joc,
kɛ ɣöö ɛ jɛn bi ji̱ tɛ̈ra joc ɔ.
